*Likumprojekts*

**Grozījumi Uzturlīdzekļu garantiju fonda likumā**

Izdarīt Uzturlīdzekļu garantiju fonda likumā (Latvijas Vēstnesis, 2016, 249. nr.; 2017, 242., nr.; 2019, 75., nr.; 2019, 240.) šādus grozījumus:

1. Papildināt likumu ar 7.2 pantu šādā redakcijā:

“**7.2 pants.** **Aizliegums spēlēt azartspēles**

1. Parādniekam ir aizliegts spēlēt azartspēļu un izložu reglamentējošajos normatīvajos aktos noteiktās azartspēles un interaktīvās azartspēles, kā arī piedalīties interaktīvajās izlozēs (turpmāk – azartspēles), ar mērķi aizsargāt bērna tiesības un veicinātu vecāka pienākuma pildīšanu — uzturlīdzekļu maksāšanu.
2. Azartspēļu organizētājam ir pienākums nodrošināt, lai parādnieks neatrastos azartspēļu organizēšanas vietā un lai parādniekam tiktu liegta piekļuve interaktīvo azartspēļu tīmekļa vietnē un interaktīvo izložu tīmekļa vietnē.
3. Azartspēļu organizētājs šā panta otrajā daļā minētā pienākumu veikšanai informāciju iegūst no Uzturlīdzekļu garantiju fonda iesniedzēju un parādnieku reģistra, izmantojot Izložu un azartspēļu inspekcijas uzturētu autorizētu datu attēlošanas risinājumu/risinājums, kurā lietotājam jāautorizējas.
4. Parādniekam, ierodoties azartspēļu organizēšanas vietā, ir pienākums uzrādīt personu apliecinošu dokumentu, lai azartspēļu organizētājs spētu nodrošināt šā panta pirmajā daļā minētā aizlieguma izpildi.
5. Papildināt likumu ar 20. pantu šādā redakcijā:

**20. pants. Iesniegumu iesniegšana, izmantojot tiešsaistes formas**

(1) Šā likuma 11. un 12. pantā noteiktajā kārtībā tiek izskatīti arī elektroniski iesniegti iesniegumi par uzturlīdzekļu izmaksu, ja tie iesniegti un personas identitāte pārbaudīta, izmantojot tiešsaistes formas, kuras pieejamas Vienotajā valsts un pašvaldību pakalpojumu portālā (www.latvija.lv).

(2) Šajā likumā noteiktajā kārtībā tiek izskatīti arī citi elektroniski iesniegti iesniegumi, ja tie iesniegti un personas identitāte pārbaudīta, izmantojot tiešsaistes formas, kuras pieejamas Vienotajā valsts un pašvaldību pakalpojumu portālā (www.latvija.lv)."

1. Papildināt likumu ar 12. – 19. pārejas noteikumu šādā redakcijā:

12. Lēmumus par uzturlīdzekļu izmaksu no Fonda, kas pieņemti periodā no 2021. gada 1. janvāra līdz 2021. gada 31. decembrim, Fonda administrācija šā likuma 11. panta astotās daļas noteiktajos gadījumos nodod parāda atgūšanas pakalpojuma sniedzējam, norādot ziņas par parādnieku, kas nepieciešamas parāda atgūšanas procesam.

13. Parāda atgūšanas pakalpojuma sniedzējs piecu dienu laikā uzsāk parāda un par to aprēķināto likumisko procentu (turpmāk – Atgūstamais parāds) atgūšanu un veic to Parādu ārpustiesas atgūšanas likumā noteiktajā kārtībā tiktāl, ciktāl šis likums nenosaka citādi. Atgūstamā parāda atgūšanu veic līdz 2022. gada 31. decembrim, ja parāda atgūšanas procesa ietvaros tiek saņemtas iemaksas, vai ne ilgāk kā sešus mēnešus, ja no Fonda administrācijas lēmuma saņemšanas dienas vai pēdējā veiktā maksājuma dienas, parādnieks nav veicis nevienu maksājumu parāda atgūšanas pakalpojuma sniedzējam.

 14. Ja parāda atgūšanas pakalpojuma sniedzējs veic parāda atgūšanu no parādnieka, pamatojoties arī uz cita kreditora prasījumu, un no parādnieka saņem maksājumu, kurā nav norādīts, kura kreditora parāda dzēšanai maksājums veikts, saņemtais maksājums tiek ieskaitīts Atgūstamā parāda dzēšanai.

16. Ja parādnieks parāda atgūšanas procesa laikā nosedz Atgūstamo parādu Fondam vai noslēdz vienošanos ar Fonda administrāciju par kārtību, kādā viņš veic uzturlīdzekļu un likumisko procentu maksājumus Fonda administrācijai, Fonda administrācija par to informē parāda atgūšanas pakalpojuma sniedzēju, kurš parāda atgūšanas procesu izbeidz attiecībā uz Atgūstamo parādu. Ja parādniekam no jauna veidojas parāds Fondam vai parādnieks noslēgto vienošanos nepilda, Fonda administrācija ziņas par parādnieku atkārtoti nodod parāda atgūšanas pakalpojuma sniedzējam, ievērojot 12. un 13. punktā minētos termiņus.

17. Vienureizi mēnesī parāda atgūšanas pakalpojuma sniedzējs atgūto parādu pārskaita Fondam, vienlaikus nosūtot uz Fonda administrācijas oficiālo e-pasta adresi informāciju par saņemtajiem maksājumiem, tas ir, parādnieka datus, katra veiktā maksājuma apmēru, kā arī maksājumu, kas saņemti no parādnieka, maksājuma uzdevumu kopijas. Pēc Fonda administrācijas pieprasījuma parāda atgūšanas pakalpojuma sniedzējam ir pienākums nekavējoties sniegt pieprasīto informāciju.

 18. Parāda atgūšanas pakalpojuma sniedzējs 5 dienu laikā pēc Atgūstamā parāda atgūšanas procesa beigām uz Fonda administrācijas oficiālo e-adresi nosūta informāciju par lietas pabeigšanu un gala norēķinu, informējot par visiem parādnieka veiktajiem maksājumiem un ieturēto atlīdzību. Ja Atgūstamais parāds Fondam nav segts pilnā apmērā, Fonda administrācija pēc informācijas saņemšanas šā likuma 11. panta astotās daļas kārtībā sagatavo izpildrīkojumu un iesniedz to izpildei zvērinātam tiesu izpildītājam.

 19. Izdevumus, kas parāda atgūšanas pakalpojuma sniedzējam radušies saistībā ar Atgūstamā parāda atgūšanu, kā arī parāda atgūšanas pakalpojuma sniedzēja atlīdzību, atbilstoši pakalpojuma līgumam, kas noslēgts starp Tieslietu ministriju un parādu atgūšanas pakalpojuma sniedzēju, bet kas nepārsniedz 6 % no Atgūstamā parāda summas, sedz parādnieks. Parādniekam ir pienākums atlīdzināt parāda atgūšanas pakalpojuma sniedzējam radušos Atgūstamā parāda atgūšanas izdevumus arī pēc tam, kad parāda atgūšanas process ir izbeigts attiecībā uz Atgūstamo parādu.”

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs